钦定古今图书集成/明伦汇编/官常典/第612卷 > 秦彭
## 钦定古今图书集成/明伦汇编/官常典/第612卷 > 秦彭

按《后汉书循吏传》，“彭字伯平，扶风茂陵人也。自汉兴
之后，世位相承。六世祖袭为颍川太守，与群从同时
为二千石者五人，故三辅号曰‘万石秦氏。彭同产女
弟，显宗时入掖庭为贵人，有宠。永平七年，以彭贵人
兄随四姓小侯擢为开阳城门候。十五年，拜骑都尉，
副驸马都尉耿秉北征匈奴。建初元年，迁山阳太守’”，
以礼训人，不任刑罚。崇好儒雅，敦明庠序。每春秋飨
射，辄修升降揖让之仪。乃为人设《四诫》，以定六亲长
幼之礼。有遵奉教化者，擢为乡三老，常以八月致酒
肉以劝勉之。吏有过咎，罢遣而已，不加耻辱。百姓怀
爱，莫有欺犯。兴起稻田数十顷，每于农月，亲度顷亩，
分别肥塉，差为三品，各立文簿，藏之乡县。于是奸吏
跼蹐，无所容诈。彭乃上言“宜令天下齐同其制。”诏书
以其所立条式，班令三府，并下州郡。在职六年，转颍
川太守。仍有凤凰、麒麟、嘉禾、甘露之瑞，集其郡境。肃
宗巡行，再幸颍川，辄赏赐钱谷，恩宠甚异。章和二年
卒。彭弟惇、褒，并为射声校尉。